Jurij Křižank
Jurij Křižank (němsce Georg Zieschang; * 6. awgusta 1868 na Židowje, † 6. apryla 1938 w Budyšinje) bě serbski katolski farar, domiznowědnik a kulturny stawiznar.
Narodźi so jako syn chěžkarja na Židowje a běše wot 1883 do 1892 chowanc Serbskeho seminara w Praze. Tam wopytowaše hač do lěta 1889 němskorěčny Małostronski gymnazij a studowaše potom teologiju. Po studiju nastupi městno jako kapłan w Seitendorfje pola Žitawy (dźensa Zatonie, gmejna Bogatynia) a přewza 1898 farske městno za Grunau (Krzewina) a Seitendorf. Wot 1912 do 1930 bě z fararjom we Wotrowje.
W swobodnym času wěnowaše so historiskim a kulturno-historiskim slědźenjam. Wosebje so zaběraše ze stawiznami a předstawiznami Wotrowskeje wokoliny. Na tamnišim hrodźišću přewjedźe wurywanja a załoži z namakankow mały muzej. Jeho eksponaty nadeńdu so dźensa w Kamjencu.
Křižank bě wot lěta 1890 čłon Maćicy Serbskeje.
Spisy
- Wo nastaću a wuwiću Budyskeho dekanata. KP 53 (1915), čo. 1–5
- Wo łužiskim prawěku. ČMS 78 (1925), str. 95–119
Žórło
- Jurij Młynk: Křižank, Jurij. W: Jan Šołta, Pětr Kunze, Franc Šěn (wud.): Nowy biografiski słownik k stawiznam a kulturje Serbow. Ludowe nakładnistwo Domowina, Budyšin 1984, str. 312
lvs_Latn szl_Latn szl_Latn szl_Latn ces_Latn scn_Latn slk_Latn pol_Latn szl_Latn szl_Latn